Kegyelem nektek és békesség Istentől a mi Atyánktól és az Úr Jézus Krisztustól!

Mt 6, 1-6 *Vigyázzatok: kegyességeteket ne az emberek előtt gyakoroljátok, csak azért, hogy lássák azt, mert így nem kaptok jutalmat mennyei Atyátoktól. Amikor tehát adományt adsz, ne kürtöltess magad előtt, ahogyan a képmutatók teszik a zsinagógákban és az utcákon, hogy dicsérjék őket az emberek. Bizony mondom nektek: megkapták jutalmukat. Te pedig amikor adományt adsz, ne tudja a bal kezed, mit tesz a jobb, hogy adakozásod rejtve maradjon; és majd a te Atyád, aki látja a rejtett dolgokat, megjutalmaz téged.   
Amikor imádkoztok, ne legyetek olyanok, mint a képmutatók, akik szeretnek a zsinagógákban és az utcasarkokon megállva imádkozni, hogy lássák őket az emberek. Bizony mondom nektek: megkapják jutalmukat. Te pedig amikor imádkozol, menj be a belső szobádba, és ajtódat bezárva imádkozzál Atyádhoz, aki rejtve van; a te Atyád pedig, aki látja, amit titokban teszel, megjutalmaz majd téged.* Ámen

Jézusról tanúskodó Gyülekezet!

Feltünési viszketegség. Ez a kifejezés valahogy egészen jól ragadja meg, hogy milyenné is tud válni az ember, amikor a dicsőséget, a dicsőítést hajhássza. Viszket, szinte ég a bőre, ha nem ő van a figyelem középpontjában, és ezért mindent megtesz, hogy odafigyeljenek rá. Sokszor illetjük kritikával a felkapott hírességetek látva őket a bulvár lapokban, vagy tv-s műsorokban, hogy „Ezeknek már semmi sem szent, csak figyeljenek rájuk.”  
Mai igeszakaszunkban Jézus is valami hasonlót tesz szóvá, azaz, hogy az ember számára már a hite, a hitének megélése sem szent, ha azzal a maga dicsőítését is keresheti.

Ismerjük talán mind ezt a saját életünkből is, amikor vágyunk az elismerésre, amikor finoman, de azért jól érthetően, vagy épp önkritika nélkül hangoskodva, ráirányítjuk az emberek figyelmét a tetteinkre vagy a bölcsességünkre.   
Önmagammal szemben mindig egy általános iskolai eset jut eszembe, ami nagyon megmaradt bennem. Sokszor előfordult az alsós éveimben, hogy megdicsértek az osztály előtt a fogalmazások és az egyéb ilyen feladatok kapcsán. Ennek természetesen örültem, de aztán szomorúan tapasztaltam, hogy a gyakori alsós dicsérgetés a felsőben már nem divat, hiába erőlködtem. Nem volt szokás, de azt hamar észrevettük, hogy a kiemelten nehéz feladatok után, azért a tanárok megemlítették a jó példákat. Irodalom órán is eljött az a dolgozat, ami kifejezetten a fogalmazási készségeket és a műfajoknak való megfelelést hivatott mérni. Úgy éreztem, hogy eljött az én időm. Az egyik feladat, emlékszem, hogy az volt, hogy egy kép és egy ahhoz tartozó kezdő mondat alapján egy két oldalas fogalmazást kellett írnunk. Kifejezetten felhívták a figyelmünket arra, hogy használjuk fel mindazt, amit a nyelvtan és az irodalom órákon megtanultunk. Meg is volt a kitűnésre a lehetőség, úgyhogy meg is próbáltam valami igazán kiemelkedőt alkotni. Annyi mindent próbáltam belesűríteni abba a két oldalba, hogy nyilván a munka egészének rovására ment. A dolgozat után persze magabiztosan beszélgettem osztálytársaimmal, és kissé a jövőn merengve, nagy szerénységgel, meg is jegyeztem feléjük, hogy kíváncsi leszek, hogy milyen gondolatokkal fogja segíteni a tanárnő a további fejlődésünket, én ugyanis több irodalmi eszköz felhasználásával is próbálkoztam.   
Aztán a kiosztás alkalmával mégsem akart senkit se kiemelni a tanárnő, csak néhány tipikus hibáról beszélt, illetve elmondta, hogy volt pár nagyon szép ív, logikus gondolatvezetés és itt-ott nagyon örülhetett a felhasznált tanultak megjelenésének is. Konkretizálni azonban nem akarta. Ideje volt hát a magam kezébe venni az irányítást és rákérdeztem, a legnagyobb ártatlanságot mímelve, hogy jó ötlet volt-e hasonlattal és metaforával is színesíteni az írásokat. Látszott a tanárnőn, hogy egyből tudja, hogy mire gondolok és keresi a megfelelő kiutat a helyzetből. Végül valami ilyesmit válaszolt: „Igen, ha az ember kellően átgondolja és a szövegkörnyezetbe illően használja, akkor jó ötlet lehet.” – és felolvasott is egy jó példát. De nem az én írásomból.   
A dolgozatok kiosztása után alig vártam, hogy lássam, hogy milyen rövid értékelést, dicséretet írt, ha már a többiek előtt nem emelt ki. Nem azt kaptam, amire számítottam.   
A legtöbb helyen pirossal aláhúzott és megjelölt mondatok és fél mondatok, amik akkor, újra olvasva, valóban nem illetek a szövegkörnyezetükbe. Az egyik hasonlatom azóta is a fülembe cseng, minden egyes alkalommal, ha ki akarok tűnni, vagy a saját eredményeimre akarom felhívni a figyelmet.   
Dicséret, elismerés, a vágy hogy elismerően ránk tekintsenek. Nem egy esetben okozott már ez komoly haragot és viszálykodást a történelem folyamán. A Szentírást sem kell sokáig lapozgatnunk, hogy ebből adódó konfliktushoz érjünk. Kain és Ábel történetében, Kain éppen ettől gerjed haragra, és engedi, hogy a bűn egészen a testvére megöléséig csábítsa. Az Úr nem tekintett rá és az áldozatára, Kain pedig nem tud mit kezdeni ezzel a helyzettel: se a becsvágyával, se a szégyenérzetével.

Mai igeszakaszunkkal a Hegyi beszéd-ben járunk, amikor is, Jézus tanítja a köré sereglett sokaságot. Érdemes megfigyelnünk, ennek a szakasznak az elejét: „*Vigyázzatok: kegyességeteket ne az emberek előtt gyakoroljátok, csak azért, hogy lássák azt”.*Egy tétel mondat, amit aztán Jézus kifejt bővebben is. De értjük-e ezt a szót „kegyesség”? A fordítás nem hibás, de talán a hosszabb fordítási lehetőség most többet segít. Fordíthajuk ugyanis így is: *Vigyázzatok: Isten előtti igazságotokat ne az emberek előtt gyakoroljátok, csak azért, hogy lássák azt.* Isten előtti igazság – ez a kifejezés talán pontosabban mutatja meg, hogy arról a hitigazságról van szó, amit csak kapott az ember az Úrtól a Szentlélek által. Amit ő nem megszerzett, nem az ő érdeme, hanem ajándékként megélhet. Arra int itt Jézus, hogy az Isten igazságát, ne akarjuk a magunkénak mondani, vagy tettetni, hanem fogadjuk azt alázattal, majd pedig hálával mindazt, amire indít bennünket.   
Ezért hozza a farizeusok példáját, akik az Úr törvényeit, amiket azért kaptak, hogy az megóvja őket az Isten akaratában, ők úgy használták, mintha azok megtartása, az azokkal harmóniát mutató élet az ő dicsőségük, az ő kiválóságuk lenne, így pedig ők jutalmakra lennének érdemesek.   
Igaz, Jézus szintén említ itt jutalmat nem is egyszer: „*mert így nem kaptok jutalmat mennyei Atyátoktól”*, de ő egészen másra gondol alatta, mint amit sokan várnak. Nem földi dicsőséget, vagy gazdagságot akar Jézus adni a számukra, hanem valami sokkal nagyobb értéket. Itt nem valamiféle földi kifizetésről van szó. Jézus igazi jutalomként, a bűn alatt lévő ember megmentéséről és a kegyelem ígéretének beteljesüléséről tanít. Pál apostollal pedig mi is valljuk, hogy elég nekünk a Krisztus kegyelme. De valóban elég nekünk?   
Vagy mi is inkább a farizeusi önigazolásokban keressük a békességünket, a jutalmunkat?

Ők sokat adtak a többiekhez képest, többször imádkoztak, kényesen figyeltek a törvény szavára, akkor nem jogos, hogy többet várnak?  
Valljuk be, emberileg azt mondanánk, hogy de igen, jogos. Az Isten válasza azonban az, hogy *Minél többet? A teljes kegyelemnél?*.  
És valóban, mennyire nevetséges, hogy méricskéljük a tetteinket, a hitünket, miközben a mi mennyei Atyánk már odaadott értünk mindent Krisztusban. Meg kellene már értenünk, hogy ez az, ami kell: a Kegyelem. Nem más, vagy más is! Nincs semmi több, vagy plusz juttatás, bónusz, mert Ő már odaadott mindent.  
Nekünk ez azonban nem jelenthet kényelmes láblógatást, hitben való semmit tevést, egy legyintést, hogy akkor nincs mit foglalkoznom tovább az Úrral!   
Jézus éppen a Hegyi Beszéd egy kicsit korábbi szakaszában beszél arról, hogy nem rejthető el a hegyen épült város, hogy nem rejthetjük a kapott világosságunkat a véka alá, ki is mondja*: „Úgy ragyogjon a ti világosságotok az emberek előtt, hogy lássák jó cselekedeteiteket”*.

Akkor most Jézus itt önellentmondásba kerül önmagával? Nem, valóban arról tanít, hogy a keresztény embernek jól láthatóan, megtapasztalhatóan kell cselekednie a jót. A hitedet nem lehet titokban, egyedül, csak önmagad számára komolyan venni. A kereszténység nem karantén, vagy kanapé vallás!   
A keresztény embernek Krisztusban kell megélnie, valóságosan élni a hitét. Mondhatnám úgy is, hogy Krisztusban elrejtőzve munkálkodni. Nem csak az elesettségünkben kellene ráhelyeznünk mindent, nála maradnunk. Ne csak a bajban bújjunk a minket alázatosan védő mögé - ahogyan a kisgyermek az anyja szoknyája mögé - hanem a hit mozgató, jóra indító erejében is Őt lássuk és mutassuk meg a világnak! Ne magunkat mutogassuk, hanem Krisztust látassuk meg!

Képmutatás – Jézus ezt a kifejezést használja alapigénkben a farizeusok viselkedésére. Ennek a kifejezésnek természetesen negatív értelme van, de azért azt jó, ha tudatosítjuk, hogy mindig valamilyen képet mutatunk. A mi elhívásunk: hogy egy igaz és tiszta képet tudjunk felmutatni a világ számára. Igazat, ahogyan a Hegyi beszédben olvassuk: *„ha a ti igazságotok nem múlja felül az írástudók és farizeusok igazságát, akkor semmiképpen sem mentek be a mennyek országába.”*. Igazságot kell mutassunk, olyan igazságot, ami a mennyek országába vezet. Az pedig nem lehet emberi igazság, az csak is a Krisztus által szerzett igazság lehet. Tehát a kép, amit mutatnunk kell, az Krisztus kell, hogy legyen!

De hogyan? Hiszen ott van bennünk a vágy, hogy valaki legalább valamiféle visszajelzést adjon, hogy jó úton vagyunk, hogy most valóban jót teszünk. Nem kifejezetten dicsekvésből, de azért csak jól esik az őszinte vállon veregetés, a dicséret. Ne gondoljuk, hogy Jézus nem érti ezt az emberi vágyat, ezt a szorongást. Éppen ezért nem titkolózik az Isten követésének, se a mélységeiről, se a pozitív oldaláról. Vannak nehézségek, áldozatvállalások, üldöztetések, de ott van a már evilágon megtapasztalt rengeteg áldás is: az öröm, a testvéri közösség, a becsületes munka gyümölcse, a megélt szeretet a kapcsolatainkban, a hit ereje. Ezeket már most megtapasztalhatod, mint dicséret, elismerés, az Isten áldása. De az igazi teljessége mindezeknek: öröm, békesség, szeretet, hit, majd csak a mennyei Atya közvetlen közelében lesz igazán megtapasztalható.   
Igen, ahhoz képest még csak töredékesen, de mi magunk is megtapasztalhatjuk és megélhetjük ezeket a világban, akkor ha nem önmagunkat akarjuk ezeken az áldásokon keresztül mutogatni és előtérbe helyezni, hanem valóban Krisztust. A hitünket és az abból fakadó tetteinket ne rejtsük el, ne szégyelljük, ne azok legyenek láthatatlanná miattunk, hanem nekünk kell tudnunk láthatatlanná válnunk a hitünk, az elhívásunk mögött, hogy a másik ember felé valóban krisztusi legyen a szolgálatunk, hogy valóban az igazat, Jézust mutassuk meg.   
Itt húzódik a különbség a keresztény alázat és az álkegyesség között.   
Kain megölte Ábelt, mert rá és áldozatára nem tekintett az Úr. A hálaáldozata, az Isten felé kimutatott hálája, az istentisztelete, egy pillanat alatt átokká lett a számára. Átokká az, ami élő, hitből fakadó, őszinte tett kellett volna, hogy legyen.   
Nem engedhetjük mi sem, hogy a tettek határozzanak meg. Mert azok könnyen vállnak monotonná, értelem nélkülivé, üressé. A hit, az alázat, az Isten igazságának felismerése kell, hogy tettekké formálódjon bennünk minden nap. Így lehetünk mi láthatatlanná a jó cselekedeteink mögött. Hogy ne belevesszünk a régi tradíciók ködfátylas emlékeibe, hogy ne vakuljunk el az újdonságok fényes csillogásától, hanem valóban a Krisztus igazságát akarjuk élni napról napra.

Az Úr rejtve van, még nem látjuk színről színre, de Ő lát téged. A csöndben és a hangzavarban is meghall téged. Te ne akarj láthatatlan lenni Isten előtt, elbújni, rejtőzködni előle, mint, ahogy Ádám és Éva tette az Édenkertben. Ő ismeri a szívedet, a hitedet, nem kell palástolnod a bukásaidat, szégyenedet, a bűneidet.  
Ha eltűnni akarunk az Úr elől, ha nem tudunk őszinte szívvel térdet hajtani, csak magamutogatásból, vagy megszokásból, akkor megtörik a kapcsolat, ahogyan az első emberpárnál is. Aztán jön a hangoskodás, a feltűnősködés, a kiabálás, a bizonytalan keresgélés és az emberi vádaskodás, ahogyan az az ember és ember között is történik. Úgy érezzük, hogy egyre távolabb vagyunk már egymástól és ezért már csak ordítva, kiabálva tudnánk eljuttatni a gondolatainkat, az érzéseinket a másikig. És kiabálunk, hangosan vitázunk egymással, de ugyanígy a mi mennyei Atyánkkal.   
Isten pedig látja ezeket az eltávolodásainkat. Érti a mi kiáltozásunk okát. És megkérdezi szelíden, nyitott karokkal tőlünk is, ahogyan az első emberpárt: „Hol vagy?”. Nem azért, mert nem tudja. Nem azért, mert nem látja, hogy mi minden kavarog benned. Hanem azért, mert ő nem rúgja rád hangosan és gorombán az ajtót. Kopogtat, zörget a te belső szobád ajtaján és várja, hogy beengedd, hogy aztán téged is köszönthessen az átölelő szavakkal: „*Békesség néked!”*.   
Ne az Isten elől akarj visszavonulni, ne előtte akarj láthatatlan lenni, mert ő ott akar lenni veled a csöndben, a belső szobádban. Mert Ő kíváncsi rád, fontos vagy neki, meg fog hallgatni és meg fog hallani téged, és biztosan vallhatjuk, hogy meg fog segíteni téged is, az örök életre, az igazi jutalomra, az igazi elismerésre, arra, hogy megértsd és megéld, hogy Te az Ő szeretett gyermeke vagy. Ámen